## La Filmoteca Valenciana presenta un cicle de cineastes poloneses actuals

*** El cicle està organitzat en col·laboració amb l’Institut Polonés de Cultura a Madrid, l’Institut Polonés de Cine i la productora Mañana
* ‘Cinepolska 2025: Dones’ s’inicia el dimarts 27 de maig, a les 20:00 hores, amb la projecció d’*El lago salado* de Kasia Roslaniec**

La Filmoteca Valenciana acull, un any més, un cicle itinerant de cine polonés amb pel·lícules de producció recent que no han sigut estrenades en el nostre país. En esta ocasió, el cicle ‘Cinepolska 2025. Dones’ se centra en pel·lícules dirigides per cineastes poloneses actuals que es projecten en sessió única.

Organitzat en col·laboració amb l’Institut Polonés de Cultura a Madrid, l’Institut Polonés de Cine i la productora Mañana, el cicle es podrà vore fins a l’11 de juny de 2025 i està conformat per cinc llargmetratges de producció recent, una selecció de cinc curtmetratges de directores poloneses emergents i la restauració digital d’*El grito* (1982), obra clau del cine polonés dels huitanta, dirigida per Barbara Sass.

El cicle comença el dimarts 27 de maig, a les 20:00 hores, amb la projecció d’*El lago salado* (2022), escrita i dirigida per Kasia Roslaniec, un drama sobre la fidelitat, la independència femenina, la vellesa i la busca de la pròpia identitat. La pel·lícula conta la història d’Helena, una dona de 64 anys, que després de quaranta anys de matrimoni, decidix prendre el control de la seua vida, quan descobrix que el seu marit li oculta problemes econòmics i li sorgix l’oportunitat de treballar com a model.

El dijous 29 de maig, a les 18:00 hores, La Filmoteca Valenciana projecta *El grito* (1982), escrita i dirigida per Barbara Sass (1936-2015). La pel·lícula conta la història de Marianna, una jove exconvicta que sobreviu en els barris més marginals de Varsòvia. Pareix que la seua sort canvia quan troba treball en una residència per a persones majors, a on coneix un zelador amb el qual comença a eixir. Ell porta cinc anys en llista d’espera per a aconseguir una casa a on viure.

Presentada en el Festival de Cine de Sant Sebastià, *El grito* és un drama fosc sobre la pobresa a Polònia uns anys abans de l’esfondrament del règim comunista, però també un retrat psicològic d’una dona desesperada i marcada pel seu passat delictiu en el qual destaca la interpretació de Dorota Stalińska, l’actriu favorita de Barbara Sass durant molts anys.

El dimarts 3 de juny, a les 20:00 hores, es projecta *La fiesta del fuego* (2023), escrita i dirigida per Kinga Dębska. Adaptació de la novel·la homònima de Jakub Małecki, la pel·lícula té com a protagonista Anastazja, una jove de vint anys addicta als còmics que des de xicoteta va en cadira de rodes. A pesar de totes les seues limitacions, no perd el bon humor i contagia el seu optimisme a tots. Va ser criada per son pare i té molt bona relació amb la seua germana major, una estrela en ascens del Ballet Nacional Polonés. Els tres intenten bregar amb records dolorosos del passat. Quan la veïna de davant toca a la porta, les vides dels tres entraran en una nova etapa.

El dimecres 4 de juny, a les 18:00 hores, la Filmoteca Valenciana projecta *El lunes mojado* (2024) de Justyna Mytnik. La pel·lícula conta la història de Klara, una adolescent que passa els dies amb el seu xicotet grup d’amics. El futur pareix brillant i prometedor, però en un moment tot pot destruir-se. Què va passar realment el dilluns mullat de l’any passat? Qui va ser l’emmascarat que la va agredir? Buscant suport i comprensió, Klara recorre a una nova amiga, molt diferent de la resta d’adolescents de la ciutat.

El títol de la pel·lícula fa referència a una antiga tradició pagana que se celebra a Polònia el dilluns de Pasqua. En este dia, els xics intenten sorprendre les xiques esguitant-les amb aigua. Té les arrels en les antigues tradicions eslaves de llançar aigua a les persones en ritus destinats a purificar-les per a l’arribada de la primavera.

El dijous 5 de juny, a les 18:00 hores, es projecta *Donde empezamos*, escrita i dirigida per Monika Majorek. És la història de tres germans i sa mare que intenten ordenar les seues vides després de la inesperada i prematura mort del pare. Cada un d’ells experimenta el trauma a la seua manera; se senten a soles i no poden afrontar-lo.

El dimarts 10 de juny, a les 20:00 hores, es projecta una selecció de cinc curts rodats en els últims tres anys i dirigits per directores graduades en la prestigiosa Escola de Cine de Łódź. Tracten temes com la maternitat, les relacions entre pares i fills o els trastorns psicològics.

Els curts són *El canto de las ballenas jorobadas* (2023) de Klaudia Folga; *El bebé* (2022) de Zuzanna Grajcewicz; *Punto ciego* (2022) de Patrycja Polkowska; *Magma* (2022) de Helena Oborska; i *Los fines y principios* (2024) de Klaudia Fortuniak.

El cicle conclou el dimecres 11 de juny a les 18:00 hores amb la projecció d’*Esta no es mi película* (2024), escrita i dirigida per Maria Zbąska. Després de molts anys de difícil convivència, una parella fa un últim intent per salvar la seua relació i mamprenen un viatge hivernal per la costa polonesa del Mar Bàltic. El primer llargmetratge de Maria Zbąska és una història contemporània plena de girs inesperats i humor intel·ligent sobre la lluita per l’amor.

Fecha: 26/05/2025